**Ministru kabineta noteikumu projekta**

**„Grozījumi Ministru kabineta 2008.gada 8.aprīļa noteikumos Nr.255 „Noteikumi par valsts un Eiropas Savienības atbalstu lauku attīstībai Latvijas lauku attīstības programmas pasākuma „Lauksaimniecības produktu pievienotās vērtības radīšana” ietvaros”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Lauksaimniecības un lauku attīstības likuma 5.panta ceturtā daļa |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2008. gada 8.aprīļa noteikumos Nr.255 „Noteikumi par valsts un Eiropas Savienības atbalstu lauku attīstībai Latvijas lauku attīstības programmas pasākuma "Lauksaimniecības produktu pievienotās vērtības radīšana" ietvaros” (turpmāk – noteikumi Nr.255) ir nepieciešami precizējumi, lai dotu iespēju jaunā piena pārstrādes uzņēmuma daļas, akcijas vai pajas iegādāties personām neatkarīgi no to darbības veida un formas, kā arī pagarināt prasības izpildi par noteiktu piena tonnu pārstrādi.  Spēkā esošo noteikumu Nr.255 4.3.apakšpunkts nosaka striktus nosacījumus atbalsta pretendentam jauna piena pārstrādes uzņēmuma izveidei. Šādi nosacījumi būtu jāpiemēro arī jaunā piena pārstrādes uzņēmuma uzraudzības periodā (5 gadi kopš projekta īstenošanas). Turklāt noteikumi Nr.255 paredz papildu prasības jaunajam piena pārstrādes uzņēmumam, t.i., otrajā gadā pēc projekta īstenošanas pārstrādāt vismaz 70 000 t piena.  Ievērojot šos nosacījumus, atbalstu saņēma viens atbalsta pretendents – Latvijas piena ražotāju dibināts jauns piena pārstrādes SIA “Latvijas piens” (turpmāk – uzņēmums), lai izveidotu uz eksportu orientētu piena pārstrādes produktu ražotni, kas pieder piena ražotājiem, un pārstrādātu Latvijā saražoto pienu.  Diemžēl vispārējā saspringtā situācija piena nozarē (industriālo produktu cenu samazinājums starptautiskajos tirgos, Krievijas Federācijas ieviesto sankciju izraisītās sekas u.c.) neļauj uzņēmumam sasniegt plānotās pārstrādes jaudas un attīstīt savu darbību atbilstoši biznesa plānā paredzētajam , tāpēc ir nepieciešams piesaistīt papildu finanšu līdzekļus, kurus esošie uzņēmuma īpašnieki nespēj nodrošināt. Tomēr uzņēmums cenšas nodrošināt savu darbību un veikt papildu investīcijas ražošanā. Ir plānota uzņēmuma investoru piesaiste, savukārt līdzekļus, kas atbrīvosies, ir plānots izmantot jauna aprīkojuma iegādei, lai dažādotu uzņēmuma produkciju un palielinātu realizācijas apjomu produkcijai ar augstāku pievienoto vērtību. Plānota arī papildu produktu klāsta attīstīšana, lai varētu diferencēt ieņēmumu risku.  Atbilstoši uzņēmuma sniegtajai informācijai, lai mazinātu atkarību no industriālo produktu cenu svārstībām, uzņēmuma darbība tika pārorientēta no industriālo produktu ražošanas, jo to cena bija kritiski zema, uz sieru ražošanu, ievērojami palielinot ražošanas apjomu sieram ar lielāku pievienoto vērtību un attiecīgi pakāpeniski atsakoties no svaigpiena tirdzniecības. Tāpat ir iegūts Eiropas kvalitātes sertifikāts *BRC*, kā arī Ķīnas *HACCP* sertifikāts, kas paplašina eksporta iespējas šajos tirgos. Ir sakārtota arī uzņēmuma iekšējā darba vide (ražošanas vadības un uzskaites sistēmas attīstīšana, pašizmaksas kontrole), izveidota motivējoša algu sistēma, panākta vienošanās ar dalībniekiem, ka pienu drīkst iepirkt arī no citiem piena piegādātājiem.  Lai saglabātu uzņēmumu un nodrošinātu tā turpmāku attīstību, ir jādod iespēja uzņēmuma daļas iegādāties iespējami plašākam pircēju lokam (ne tikai piena ražotājiem). Šādā gadījumā izvirzāms nosacījums, ka uzņēmumam ir jāveic valsts galvotā kredīta pārkreditācija uz kredītu bez valsts galvojuma. Savukārt prasība par 70 000 t pārstrādi otrajā gadā pēc projekta īstenošanas ir jāpārceļ uz ceturto gadu pēc projekta īstenošanas.  Noteikumu projektā minētais regulējums neietekmēs citus atbalsta pretendentus, jo tas attiecas tikai uz atbalstu jauniem piena pārstrādes uzņēmumiem un minēto atbalstu ir saņēmis viens atbalsta pretendents, turklāt jauns atbalsts pasākumā vairs netiks piešķirts. |
| 3. | Projekta izstrādē iesaistītās institūcijas | Zemkopības ministrija un Lauku atbalsta dienests |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību**  **un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Jaunais piena pārstrādes uzņēmums un piena ražotāji |
| 2. | Tiesiskā regulējuma ietekme uz tautsaimniecību un administratīvo slogu | Jaunam piena pārstrādes uzņēmumam tiktu dota iespēja ieguldīt līdzekļus ražošanas attīstībā un palielināt ražošanas jaudu, un tas ir vērtējams pozitīvi no tautsaimniecības viedokļa. Uz administratīvo slogu ietekmes nav. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

*Anotācijas III, IV un V sadaļa – noteikumu projekts šo jomu neskar.*

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts šo jomu neskar. |
| 2. | Sabiedrības līdzdalība projekta izstrādē | Sabiedrības līdzdalība noteikumu projekta izstrādē nav nepieciešama, jo projekts nemaina pastāvošo tiesisko regulējumu pēc būtības. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Noteikumu projekta izpildi nodrošinās Zemkopības ministrija un Lauku atbalsta dienests. |
| 2. | Projekta izpildes ietekme uz pār­valdes funkcijām un institucionālo struktūru.  Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem. | Projekts šo jomu neskar. |
| 3. | Cita informācija | Nav. |

Zemkopības ministra p.i.-

Aizsardzības ministrs R.Bergmanis

20.08.2015. 16:32

731

I.Mežiniece-Briede

67027164, Ilona.Meziniece@zm.gov.lv